Ramaphosa stel een geldeenheid vir Afrikalande voorCyril Ramaphosa. (Foto: GCIS) Pres. Cyril Ramaphosa het Dinsdag op ŉ beraad in Rwanda sterk klem gelê op die idee om ŉ enkele homogene geldeenheid vir Afrikalande te skep met die doel om infrastruktuurbeleggers te lok en handel tussen die lande te vergemaklik. Ramaphosa het by die African Continental Free Trade Area (AfCTA) se besigheidsberaad gesê dit is tyd dat Suid-Afrika ophou om op buitelandse valuta staat te maak vir ontwikkeling en handel, en bygevoeg dat dié manier van doen uit ŉ “koloniale mentaliteit” gebore is. Die tiende AfCTA-beraad was weer gemik op ekonomiese integrasie in Afrika, die bevordering van landbou-ontwikkeling, voedselsekuriteit, industrialisering en strukturele ekonomiese transformasie, kapitaal, goedere en dienste. Die beraad is deur minstens 53 staatshoofde bygewoon. Ramaphosa het tydens sy spreekbeurt gesê hy is veral “geïnteresseerd in die idee dat Suid-Afrika ŉ handelbare geldeenheid het wat die land in staat stel om doeltreffend oor gebiedsgrense te verhandel”. “Ons moet ontslae raak van hierdie koloniale mentaliteit wat ons laat dink ons moet staatmaak op die geldeenhede van ander lande. Miskien het die dag, die uur en die oomblik aangebreek om ŉ enkele Afrika-geldeenheid te skep. Ons fokus moet nie op ons individuele lande wees nie, maar die [Afrika-] kontinent as ŉ geheel, om sodoende groot geleenthede te ontsluit,” het hy gesê. Ramaphosa het ook gesê die beraad dui ŉ nuwe begin vir Afrika aan en ook ŉ geleentheid om inwoners van Afrika se entrepreneuriese aard te laat blom. Hy het ook geraak aan die kwessie van visumversperrings vir reisigers tussen Suid-Afrika en Rwanda. “Ek het vroeër vandag met pres. Kagame vergader. Ons het ooreengekom dat ons die verhouding tussen ons twee lande op ŉ baie beter manier sal posisioneer. Onder die kwessies wat bespreek is, is die uitreiking van visas aan inwoners van Rwanda wat Suid-Afrika wil besoek.” Ramaphosa het gesê die departement van internasionale betrekkinge en samewerking het reeds werk van dié kwessie gemaak en beskou dit as opgelos.